Il-liġi dwar l-ulied il-kbar U l-Mulej kellem lil Mosè u qallu: "Ikkonsagrali l-frott kollu tal-bikri, lil kull min jitwieled l-ewwel mill-ġuf minn fost ulied Iżrael, fin-nies u fil-bhejjem, għax tiegħi hu." Il-festa tal-Ażżmi U Mosè qal lill-poplu: "Ftakru f'dan il-jum, li fih ħriġtu mill-Eġittu, minn dar il-jasar. B'id qawwija ħariġkom il-Mulej minn hemm. Ma jittiekel xejn bil-ħmira. Illum intom ħierġa fix-xahar ta' Abib. U l-Mulej iwassalkom fl-art tal-Kangħanin, il-Ħittin u l-Amurrin, il-Ħiwwin u l-Ġebusin, l-art li hu ħalef lil missirijietkom li jagħtihielek, art tnixxi ħalib u għasel; għalhekk ibqgħu ħarsu din id-drawwa f'dan ix-xahar. Għal sebat ijiem int tiekol ħobż ażżmu u fis-seba' jum tagħmel festa lill-Mulej. Ħobż ażżmu għandu jittiekel f'dawn is-sebat ijiem u ma għandu jidher ebda ħobż bil-ħmira għandek, u ebda ħmira fil-wesgħa kollha ta' artek. U dak in-nhar għandek tgħid lil ibnek: 'Dan nagħmlu talli għamel il-Mulej miegħi, meta ħariġni mill-Eġittu.' U din tkun għalik sinjal fuq idek, u tifkira bejn għajnejk, biex il-liġi tal-Mulej tkun fuq fommok; għax il-Mulej kellu juri l-qawwa ta' driegħu biex ħarġek mill-Eġittu. Int iżżomm din il-liġi fi żmienha, minn sena għal sena. L-offerta tal-ewwel wild "U wara li l-Mulej iġibek fl-art tal-Kangħanin kif ħalef lilek u lil missirijietek, u jagħtihielek, inti twarrab għall-Mulej kulma jitwieled l-ewwel minn mara. Il-frieħ tal-ewwel, irġiel, ikunu tal-Mulej. Kull l-ewwel ferħ ta' kull ħmar int tifdih b'ħaruf, u jekk ma tifdihx iksirlu għonqu. Inti tifdi kull l-ewwel iben minn uliedek. U jekk 'il quddiem ibnek għad jistaqsik: 'X'ifisser dan?' int tgħidlu: 'Il-Mulej ħariġna mill-Eġittu, mill-art tal-jasar, bil-qawwa ta' driegħu. U meta l-Fargħun b'xejn ma ried jitlaqna, il-Mulej qatel kull imwieled l-ewwel fl-art tal-Eġittu, l-imwieled l-ewwel sew tal-bnedmin, sew tal-bhejjem. Għalhekk jien noffri b'sagrifiċċju lill-Mulej kull raġel li jitwieled l-ewwel, u kull l-ewwel wild ta' wliedi nifdih.' U dan ikun b'sinjal fuq idek u mdendel bejn għajnejk; għaliex il-Mulej bil-qawwa ta' driegħu ħarġek mill-art tal-Eġittu." Lejn Baħar il-Qasab Meta l-Fargħun ħalla l-poplu jitlaq, Alla ma għaddihomx mit-triq li taqsam l-art tal-Filistin , għalkemm kienet qrib. Alla qal: "Inkella l-poplu jindem malli jiltaqa' ma' taqbida, u jerġa' lura lejn l-Eġittu." Imma Alla dawwar il-poplu għat-triq fid-deżert lejn Baħar il-Qasab, u l-poplu ħareġ mill-art tal-Eġittu, u telgħu wlied Iżrael, imqassmin għall-ġlied, mill-art tal-Eġittu. U Mosè ħa miegħu l-għadam ta' Ġużeppi, għaliex Ġużeppi kien ġiegħel lil ulied Iżrael jaħilfu li jagħmlu dan meta qalilhom: "Alla għad iżurkom, u intom għandkom iġġorru għadmi magħkom minn hawnhekk." U telqu minn Sukkot, u waqfu f'Etam, f'tarf id-deżert. U l-Mulej binhar kien jimxi quddiemhom f'kolonna ta' sħab biex jurihom it-triq u billejl f'kolonna tan-nar biex jagħtihom id-dawl, u b'hekk setgħu jimxu billejl u binhar. U l-kolonna tas-sħab binhar u l-kolonna tan-nar billejl ma kinitx tgħib minn quddiem il-poplu.